[{"text_idx": "#000000", "text": "Politikisto volas cenzuri libron pri Zamenhof"}, {"text_idx": "#000001", "text": "Lige kun la Pola Esperanto-Kongreso en Bjalistoko, loka politikisto kunvokis gazetaran konferencon por postuli cenzuron de bildstria libro pri la vivo de Zamenhof. Lau\u0306 Marek Chojnowski mencio pri pogromoj malutilas al la famo de Bjalistoko."}, {"text_idx": "#000003", "text": "La bildstria libro Doktoro Zamenhof estis eldonita antau\u0306 pli ol du jaroj de la Centro Zamenhof en Bjalistoko. La libro unue aperis en la pola lingvo, kaj poste ankau\u0306 en la angla kaj en Esperanto. La tekston verkis Wojciech Lowicki kaj la desegnaj\u0302ojn faris Daniel Baum."}, {"text_idx": "#000004", "text": "La libro rakontas pri la vivo de Ludoviko Zamenhof kaj mencias ankau\u0306 la pogromojn kontrau\u0306 judoj, kiuj influis la pensojn de Zamenhof. En la libro aperas ankau\u0306 mallonga citaj\u0302o el la kongresa parolado de Ludoviko Zamenhof farita en G\u0302enevo 1906. En tiu parolado Zamenhof rakontas pri la samjaraj okazaj\u0302oj en Bjalistoko:"}, {"text_idx": "#000005", "text": "...anstatau\u0306 miaj belaj song\u0302oj mi ekvidis teruran efektivaj\u0302on: en la stratoj de mia malfelic\u0302a urbo de naskig\u0302o sovag\u0302aj homoj kun hakiloj kaj feraj stangoj sin j\u0302etis kiel plej kruelaj bestoj kontrau\u0306 trankvilaj log\u0302antoj, kies tuta kulpo konsistis nur en tio, ke ili parolis alian lingvon kaj havis alian gentan religion, ol tiuj c\u0302i sovag\u0302uloj. Pro tio oni frakasis la kraniojn, kaj elpikis la okulojn al viroj kaj virinoj, kadukaj maljunuloj kaj senhelpaj infanoj! Mi ne volas rakonti al vi la terurajn detalojn de la bestega Bjelostoka buc\u0302ado; al vi kiel al Esperantistoj mi volas nur diri, ke terure altaj kaj dikaj estas ankorau\u0306 la interpopolaj muroj, kontrau\u0306 kiuj ni batalas."}, {"text_idx": "#000006", "text": "La pogromo en Bjalistoko en 1906 kun almenau\u0306 88 mortigitoj vekis grandegan indignon en la tuta mondo, kaj la oficialaj instancoj de la cara Rusio, al kiu tiam apartenis la urbo, estis devigitaj fari krimesploron. Kelkaj kulpuloj estis jug\u0302itaj, sed la instigintoj de la atako restis senpunaj."}, {"text_idx": "#000007", "text": "La pollingva versio de la bildstrio pri Zamenhof aperis en 2014. Ial nur du kaj duonan jaron poste, en la malferma tago de Pola Esperanto-Kongreso en Bjalistoko, la 12-an de majo 2017, la loka politikisto Marek Chojnowski decidis publike esprimi sian indignig\u0302on pri la fakto, ke la bildstrio mencias la pogromon de 1906."}, {"text_idx": "#000009", "text": "Lau\u0306 Chojnowski la mencio pri la pogromo en bildstrio eldonita per mono el la urba bug\u0302eto ne estas utila por diskonigo de Bjalistoko, kaj dum sia gazetara konferenco li postulis, ke en eventualaj novaj eldonoj la mencio estu forigita."}, {"text_idx": "#000011", "text": "Dum sia gazetara konferenco Chojnowski diris, ke li ne negas la historiajn faktojn. Tamen la okazaj\u0302oj de 1906 restu temo por historiistoj kaj la urbanoj mem, li opiniis, kaj demandis, c\u0302u Sud-Afriko kaj Germanio uzas ekzemplojn pri ras-apartigado au\u0306 la holokau\u0306sto en sia reklamado."}, {"text_idx": "#000012", "text": "Respondante al demandoj de loka radio pri la temo, vicurbestro Rafa\u0142 Rudnicki konstatis, ke la urbaj au\u0306toritatoj ne povas cenzuri la verkon. Tamen lau\u0306 li eblus konsideri, c\u0302u aldoni la informon, ke la pogromoj estis instigitaj de la caraj au\u0306toritatoj."}, {"text_idx": "#000013", "text": "Li s\u0302ajne mem ne legis la libron, c\u0302ar alikaze li scius, ke tiu informo jam trovig\u0302as en la teksto: \u201cEn 1906 en Bjalistoko, lau\u0306 la inspiro de caraj au\u0306toritatoj (armeo kaj polico), okazis pogromo de la juda log\u0302antaro. Tiam pereis 88 personoj, el kiuj 82 estis de la judisma kredo.\u201d"}, {"text_idx": "#000014", "text": "Al demando pri tio, c\u0302u la informoj pri malagrablaj historiaj okazaj\u0302oj malutilas al la publika bildo de Bjalistoko, Rudnicki respondis, ke plej malutilas \u201cc\u0302i tia speco de agado\u201d."}, {"text_idx": "#000016", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000017", "text": "Forpasis la fondinto de Esperanta respubliko"}, {"text_idx": "#000018", "text": "La Granda Kaldrono bolas spite malpermeson"}, {"text_idx": "#000019", "text": "Pli kaj pli ni devas demandi nin, kiu tiel sukcese subac\u0302etas politikistojn de PiS, ke ili bone zorgas pri artikoloj menciantaj Esperanton..."}, {"text_idx": "#000020", "text": "Por kontribui al la Streisand-efiko: Kie eblas acheti la libron en la pola kaj en Esperanto? La enhavo estas che la komence indikita adreso, sed chu ankorau eblas ie mendi la paperan version?"}, {"text_idx": "#000021", "text": "Mi ac\u0302etis mian ekzempleron dum la UK en Nitro. Tiam dungitoj de la Zamenhof-Centro alportis plurajn, reklamis ilin kaj vendis. Eble iuj restis en Slovakio c\u0302e E@I."}, {"text_idx": "#000022", "text": "-:) Eble E@I subvendu la restantaj al la politikistoj ... kiel lastaj aperoj."}, {"text_idx": "#000023", "text": "Almenau\u0306 ni Germanoj ne rajtas kuntiri la nazon pri tia politikisto! Kial?"}, {"text_idx": "#000024", "text": "En Berlino, c\u0302efurbo de la ric\u0302a Germanujo, vivas ankau\u0306 senhejmuloj kaj almozuloj, kaj tro multaj infanoj kaj junuloj devas iri en la lernejon sen antau\u0306e matenmang\u0302i. La karitata asocio \u00bbDie Arche\u00ab (la arkeo) akceptas en la kvartalo \u00bbHellersdorf\u00ab c\u0302iu-tage pli-malpli 300 infanojn respektive junulojn por inviti ilin al sen-kosta matenmang\u0302o. Lau\u0306dinde c\u0302ar bonkora engag\u0302o. Sed ne lau\u0306 la iama urbestro de tiu kvartalo, politikisto de la partio \u00bbDie Linke\u00ab (la maldesktra). Li plendis pri tro multaj artikoloj en la gazetaro pri la karitata engag\u0302o. Tiu damag\u0302us la reputacion de \u00bbHellersdorf\u00ab, kiam oni povas legi pri la malsataj infanoj en la kvartalo. Pro tio la politikisto postulis, ke la j\u0302urnalistoj ne tiom multe skribu pri \u00bbDie Arche\u00ab."}, {"text_idx": "#000029", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000030", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}]